YLIVIESKAN SEUDUN ELÄKKEENSAAJAT ry

Ylivieskan Seudun Eläkkeensaajat ry on perustettu 1969. Yhdistyksen 50-vuotisjuhlaa vietettiin 2019 EKL:n Oulunpiirin kesäpäivien yhteydessä. Yhdistys on toiminut aktiivisesti perustamisestaan lähtien järjestäen jäsenilleen monenlaista toimintaa ja virikettä. Jäseniä yhdistyksellä on tällä hetkellä 270 ja suuntaus näyttäisi olevan nouseva. Kerho – ja harrastetoiminta on vilkasta ja toimintaa on viikon jokaiselle arkipäivälle.

– Maanantaisin meillä kokoontuu suurin ja suosituin kerho, Porinakerho. Siihen osallistuu noin 60–100 jäsentä. Tapaamisissa kuullaan luennoitsijoita ja esitelmiä ajankohtaisista tai muuten jäsenistöä kiinnostavista aiheista. Järjestämme sinne myös pieniä tai suurempia ohjelmanumeroita ja kisailuja. Porinakerhon tärkein anti on kuitenkin ihmisten kohtaamisissa ja keskinäisessä kanssakäymisessä ja jutustelussa kahvikupposen ääressä, koska se voi olla monelle se viikon ainoa kohta missä saa ja voi jutella toisten kanssa, kertovat yhdistyksen sihteeri Marja – Leena Korhonen ja yhdistyksen puheenjohtaja, Eeva Hannula.

Kerho – ja harrastetoiminta on monipuolista. Tarjolla on käsityö–, jooga–, keila–, boccia-, näytelmä–, laulu, peli- ja kulttuuri-kerho. Näiden lisäksi toimii vaihtelevan kokoinen aktiivinen talkoo porukka. Viime keväänä eläkeliiton ja eläkkeensaajien senioritanssiryhmät kokivat harrastajakatoa ja niinpä nämä ryhmät yhdistettiin ja tanssia voitiin jatkaa tuttujen vetäjien ohjauksessa. Yhdistys osallistuu aktiivisesti kaikkiin kaupungissa järjestettäviin tapahtumiin

– Korona sekoitti ja vaikeutti toimintaa, jota nyt kevään ja kesän aikana on saatu käynnisteltyä uudestaan. Aikaisemmin tehtiin useammankin päivän koti – tai ulkomaan kohteisiin. Tänä kesänä käytiin kulttuuri ja tutustumismatkoilla Raahessa ja Kajaanissa. Yhdistyksellä on edustaja vanhusneuvostossa ja saimme tätä kautta kaupungilta ilmaiset tilat pienkerhotoiminnoille. Toukokuussa järjestimme onnistuneesti ”Ohjelmalliset Kevätkarkelot” Alavieskan Linnakalliolla, sinne kutsuimme kaikkien eläkeläisjärjestöjen jäseniä Alavieskasta, Nivalasta ja Ylivieskasta. Yhteistyötä paikallisten eläkeläisjärjestöjen kanssa viritellään syyskauden käynnistyessä, kertovat yhdistyksen voimanaiset, Korhonen ja Hannula.